CELEX: 52017PC0561
Language: lt
Date: 2017-10-03
Title: Pasiūlymas TARYBOS ĮGYVENDINIMO SPRENDIMAS kuriuo Nyderlandų Karalystei leidžiama pradėti taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2017 10 03
            COM(2017) 561 final
            2017/0243(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Nyderlandų Karalystei leidžiama pradėti taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
               
               
                  Nyderlandai atsiuntė raštą (jį Komisija užregistravo 2017 m. liepos 11 d.), kuriame paprašė leisti taikyti nuo PVM direktyvos 193 straipsnio nukrypti leidžiančią nuostatą, kad telekomunikacijų paslaugų teikimui galėtų taikyti atvirkštinio apmokestinimo mechanizmą. Vadovaudamasi PVM direktyvos 395 straipsnio 2 dalimi, 2017 m. rugsėjo 5 d. raštu Komisija apie Nyderlandų prašymą pranešė kitoms valstybėms narėms. 2017 m. rugsėjo 6 d. raštu Komisija pranešė Nyderlandams, kad turi visą prašymui įvertinti būtiną informaciją.
               
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  PVM direktyvos 193 straipsnyje nustatyta, kad paprastai pridėtinės vertės mokestį (toliau – PVM) privalo sumokėti prekes tiekiantis ar paslaugas teikiantis apmokestinamasis asmuo.
               
            
            
               Remdamosi PVM direktyvos 199a straipsniu, valstybės narės gali nustatyti, kad prievolė sumokėti PVM už šiame straipsnyje išvardytas prekes arba paslaugas, tenka apmokestinamajam asmeniui, kuriam yra tiekiamos tos prekės arba teikiamos paslaugos (atvirkštinio apmokestinimo mechanizmas). Pagal atvirkštinio apmokestinimo procedūrą PVM privalo sumokėti apmokestinamasis asmuo, kuriam tiekiamos prekės arba teikiamos paslaugos. Jeigu šis apmokestinamasis asmuo, turėdamas teisę atskaityti visą PVM, tuo pat metu jį deklaruotų ir atskaitytų tiek PVM, kiek priklausė atskaityti už prekes arba paslaugas, iždui PVM faktiškai nebūtų sumokamas. Telekomunikacijų paslaugos yra įtrauktos į 199a straipsnio g punktą. 
            
            
               
                  Nyderlandai nesinaudoja PVM direktyvos 199a straipsnio g punkte nustatyta galimybe ir telekomunikacijų paslaugoms atvirkštinio apmokestinimo mechanizmo netaiko. Tačiau Nyderlandų telekomunikacijų paslaugų sektoriuje neseniai buvo nustatyta sukčiavimo atvejų, todėl ši valstybė narė norėtų pradėti taikyti atvirkštinio apmokestinimo mechanizmą vidaus telekomunikacijų paslaugų teikimo rinkoje. 
               
            
            
               Remiantis PVM direktyvos 199a straipsniu, atvirkštinio apmokestinimo mechanizmas gali būti taikomas iki 2018 m. gruodžio 31 d. mažiausiai dvejus metus. Kadangi dvejų metų laikotarpio sąlyga nevykdoma, remdamiesi šiuo straipsniu Nyderlandai negali taikyti atvirkštinio apmokestinimo mechanizmo. 
            
            
               Todėl Nyderlandai paprašė leisti taikyti nuo PVM direktyvos 193 straipsnio nukrypti leidžiančią nuostatą, kad galėtų taikyti atvirkštinio apmokestinimo mechanizmą telekomunikacijų paslaugų teikimui, pagal PVM direktyvos 395 straipsnį. 
            
            
               Prašomos nukrypti leidžiančios nuostatos tikslas – užkirsti kelią sukčiavimui PVM telekomunikacijų paslaugų sektoriuje. Nors dėl dažnų sukčiavimo atvejų teikiant telekomunikacijų paslaugas Nyderlandai atidžiai šias paslaugas stebi, neseniai buvo nustatytos sukčiavimo prekiaujant pokalbių minutėmis schemos, susijusios su dingusiais prekiautojais ir buferinėmis bendrovėmis, įskaitant prekiautojus, įsisteigusius trečiosiose šalyse. Dėl šių schemų prarandama daug PVM pajamų. 
            
            
               Atsižvelgiant į Nyderlandų pateiktą informaciją, įprasti sukčiavimo nustatymo ir prevencijos metodai yra neveiksmingi, nes šios paslaugos teikiamos iš ES nepriklausančių šalių ir jos nėra įtrauktos į jokius registrus ar sąrašus. Mokėjimai atliekami per mokėjimų platformas į bankų sąskaitas, kurios yra ES nepriklausančiose šalyse, todėl operacijas sunku nustatyti ir neįmanoma gauti informacijos iš bankų. Nyderlandai nurodo, kad jeigu šioms paslaugoms nebus taikomas atvirkštinis apmokestinimas, bus prarandama vis daugiau mokesčių. 
            
            
               Laikoma, kad teikiant telekomunikacijų paslaugas sukčiavimo atvejai yra dažni, todėl jos įtrauktos į PVM direktyvos 199a straipsnio g punktą. Jeigu trumpiausio taikymo laikotarpio sąlyga būtų vykdoma, Nyderlandai galėtų remtis šiuo straipsniu ir taikyti atvirkštinio apmokestinimo mechanizmą. 
            
            
               Siūloma leisti taikyti nukrypti leidžiančią nuostatą PVM direktyvos 199a straipsnio galiojimo laikotarpiu. Taigi nukrypti leidžiančią nuostatą siūloma leisti taikyti iki 2018 m. gruodžio 31 d., t. y. iki PVM direktyvos 199a straipsnio galiojimo pabaigos. 
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Remiantis PVM direktyvos 199a straipsnio g punktu telekomunikacijų paslaugų teikimui galima taikyti atvirkštinio apmokestinimo mechanizmą. Pagal šią nuostatą atvirkštinį apmokestinimą taiko kelios valstybės narės
                     1
                  . Jeigu trumpiausio dvejų metų laikotarpio taikymo sąlyga būtų vykdoma, Nyderlandai galėtų taikyti atvirkštinio apmokestinimo mechanizmą telekomunikacijų paslaugoms, neprašydami nukrypti leidžiančios nuostatos pagal PMV direktyvos 395 straipsnį. 
               
               
                  Taigi siūloma priemonė atitinka galiojančias PVM direktyvos nuostatas. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos, kuria grindžiamas pasiūlymas, nuostatas, jis priklauso išimtinei Sąjungos kompetencijai. Todėl subsidiarumo principas netaikomas.
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su tam tikrų formų mokesčių vengimu ar slėpimu konkrečiame sektoriuje. 
            
            
               •Priemonės pasirinkimas
            
            
               Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Nyderlandų prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               Nepriklausomo tyrimo neprireikė.
            
            
               •Poveikio vertinimas
            
            
               Šiuo įgyvendinimo sprendimo pasiūlymu siekiama užkirsti kelią tam tikrų formų mokesčių slėpimui ar vengimui telekomunikacijų sektoriuje. Atvirkštinio apmokestinimo tvarka turėtų padėti Nyderlandams sustabdyti tolesnį neseniai nustatyto sukčiavimo plitimą ir užkirsti kelią sukčiavimui PVM telekomunikacijų paslaugų teikimo sektoriuje. Todėl nukrypti leidžianti priemonė turės galimą teigiamą poveikį. 
            
            
               Dėl siauros nukrypti leidžiančios nuostatos taikymo srities ir riboto taikymo laikotarpio jos poveikis bet kuriuo atveju bus ribotas.
            
            
               4.POVEIKIS BIUDŽETUI
            
            
               Pasiūlymas ES biudžetui neigiamo poveikio neturi. 
            
            
               5.KITI ELEMENTAI
            
            
               Pasiūlyme numatytos laikino galiojimo sąlygos terminas – 2018 m. gruodžio 31 d.
            
         
         
            
               2017/0243 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Nyderlandų Karalystei leidžiama pradėti taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  2
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 193 straipsnyje numatyta, kad pridėtinės vertės mokestį (PVM) mokesčių administratoriui privalo sumokėti prekes tiekiantis ar paslaugas teikiantis apmokestinamasis asmuo;
            
            
               (2)remdamosi PVM direktyvos 199a straipsnio g punktu, valstybės narės gali nustatyti, kad prievolė sumokėti PVM už telekomunikacijų paslaugų teikimą tenka apmokestinamajam asmeniui, kuriam yra teikiamos šios paslaugos (atvirkštinio apmokestinimo mechanizmas). Nyderlandai nesinaudoja šia galimybe; 
            
            
               (3)Nyderlandų telekomunikacijų paslaugų sektoriuje neseniai buvo nustatyta sukčiavimo atvejų, todėl ši valstybė narė norėtų pradėti taikyti atvirkštinio apmokestinimo mechanizmą vidaus telekomunikacijų paslaugų teikimo rinkoje; 
            
            
               (4)remiantis PVM direktyvos 199a straipsniu, atvirkštinio apmokestinimo mechanizmas gali būti taikomas iki 2018 m. gruodžio 31 d. mažiausiai dvejus metus. Kadangi dvejų metų laikotarpio sąlyga nevykdoma, remdamiesi šiuo PVM direktyvos 199a straipsnio g punktu Nyderlandai negali taikyti atvirkštinio apmokestinimo mechanizmo; 
            
            
               (5)todėl 2017 m. liepos 11 d. Komisijos užregistruotame rašte Nyderlandai paprašė leisti taikyti nuo PVM direktyvos 193 straipsnio nukrypti leidžiančią nuostatą, kad pagal PVM direktyvos 395 straipsnį galėtų taikyti atvirkštinio apmokestinimo mechanizmą telekomunikacijų paslaugų teikimui; 
            
            
               (6)remdamasi Direktyvos 2006/112/EB 395 straipsnio 2 dalimi, 2017 m. rugsėjo 5 d. raštu Komisija apie Nyderlandų pateiktą prašymą pranešė kitoms valstybėms narėms. 2017 m. rugsėjo 6 d. raštu Komisija pranešė Nyderlandams, kad turi visą prašymui įvertinti būtiną informaciją;
            
            
               (7)prašomos nukrypti leidžiančios nuostatos tikslas – užkirsti kelią sukčiavimui PVM telekomunikacijų paslaugų sektoriuje. Nors dėl dažnų sukčiavimo atvejų teikiant telekomunikacijų paslaugas Nyderlandai atidžiai šias paslaugas stebi, neseniai buvo nustatytos sukčiavimo prekiaujant pokalbių minutėmis schemos, susijusios su dingusiais prekiautojais ir buferinėmis bendrovėmis. Dėl šių schemų prarandama daug mokestinių pajamų; 
            
            
               (8)atsižvelgiant į Nyderlandų pateiktą informaciją, įprasti sukčiavimo nustatymo ir prevencijos metodai yra neveiksmingi, nes šios paslaugos teikiamos iš ES nepriklausančių šalių ir nėra įtrauktos į jokius registrus ar sąrašus. Mokėjimai atliekami per mokėjimų platformas į bankų sąskaitas, kurios yra Europos Sąjungai nepriklausančiose šalyse, todėl operacijas sunku nustatyti ir neįmanoma gauti informacijos iš bankų. Nyderlandai nurodo, kad jeigu šioms paslaugoms nebus taikomas atvirkštinio apmokestinimo mechanizmas, bus prarandama vis daugiau mokesčių; 
            
            
               (9)todėl Nyderlandams turėtų būti leista taikyti atvirkštinio apmokestinimo mechanizmą telekomunikacijų paslaugų teikimui PVM direktyvos 199a straipsnio galiojimo laikotarpiu. Nukrypti leidžiančią nuostatą turėtų būti leista taikyti iki 2018 m. gruodžio 31 d.; 
            
            
               (10)nukrypti leidžianti nuostata neturės neigiamo poveikio Sąjungos nuosaviems ištekliams, gaunamiems iš PVM, 
            
            
               PRIĖMĖ ŠĮ SPRENDIMĄ: 
            
         
         
            
               1 straipsnis
            
            
               Nukrypstant nuo Direktyvos 2006/112/EB 193 straipsnio, Nyderlandams leidžiama nustatyti, kad telekomunikacijų paslaugų teikimo atveju asmuo, privalantis sumokėti PVM mokesčių administratoriui, yra paslaugų gavėjas. 
            
            
               2 straipsnis
            
            
               Šis sprendimas įsigalioja pranešimo apie jį dieną.
            
            
               Šis sprendimas baigia galioti 2018 m. gruodžio 31 d.
            
            
               3 straipsnis
            
            
               Šis sprendimas skirtas Nyderlandų Karalystei.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  Žr. PVM komiteto pranešimų sąrašą: 
                  http://ec.europa.eu/taxation_customs/sites/taxation/files/resources/documents/taxation/vat/key_documents/vat_committee/notifications.pdf
               
               
                  
                     (2)
                  OL 347, 2006 12 11, p. 1.